
A PXo testek karakterizálása az endolizoszomális rendszerben

Kulcsszavak: PXo test; LRO; lizoszóma; ecetmuslica
A PXo test egy újonnan felfedezett sejtorganellum, amely a szervetlen foszfát (Pi)
tárolása, majd felszabadítása által fontos résztvevője az intracelluláris Pi metabolizmusnak és
a homeosztázis fenntartásának. Jelentős szerepe ellenére kevés ismerettel rendelkezünk
róla, ugyanis kialakulása, illetve más sejtszervekkel való kapcsolata még egyáltalán nem
feltárt.
Az adult ecetmuslica bélhámsejtekben megfigyelhető összes PXo test
elektronmikroszkópos felvételek alapján multilamelláris szerkezetű és nagy hasonlóságot
mutat más sejtekben megfigyelhető multilamelláris lizoszómák és egyes lizoszómával rokon
organellumok (LRO-k) morfológiájához. Ez felvetette annak lehetőségét, hogy a PXo testek
maguk is lizoszómák vagy LRO-k lehetnek.
Ennek megválaszolására munkánk során a PXo testek mellett az endolizoszomális
rendszerre jellemző molekulákat jelöltük immuncitokémiai és egyéb festési eljárásokkal,
valamint elektronmikroszkópos vizsgálatokat is végeztünk.
Az eredmények alapján a PXo testek savas pH-val rendelkeznek, valamint kimutatható
bennük a savas foszfatáz enzim, azonban nem jellemzők rájuk a leggyakoribb
endolizoszomális markerek. Mindez arra utal, hogy hipotézisünk részben helyes lehet, de az
biztos, hogy a PXo testek nem klasszikus lizoszómák. Emiatt vizsgálatainkat más
organellumokra is kiterjesztettük, és meglepő módon úgy találtuk, hogy a
PXo testek endoplazmatikus retikulum eredetűek lehetnek.
A későbbiekben további organellumokra specifikus jelölésekkel fogjuk folytatni a PXo
testek karakterizálását, valamint vizsgálni fogjuk a PXo testek képződését eltérő Pi
koncentrációjú táptalajokon, illetve LRO vagy ER mutáns genetikai háttereken.



